送七主簿赴龍水
作者：范祖禹
朝代：宋

paragraphs: 山行水逶迤，鬱屈如盤龍。
緣谿夾修竹，被嶺多長松。
懸門倚巖石，終日對青峰。
初仕昔爲宰，讀書過三冬。
忘機狎鷗鳥，勸稼親老農。
訟庭可羅雀，銅印蒼蘚封。
爾来三十年，夢想幽人蹤。
風塵京洛間，邑子或相逢。
晚歲上玉堂，天門深九重。
緬思寒潭碧，一洗我心胸。
送子西南歸，恨無羽翼從。
爲我謝邦人，今愧白髪容。